Wara t-taħdita u l-qari tal-poeżiji, kien hemm diskussjoni bis-sehem ta' bosta nies fl-udjenza, fosthom il-Prof. Mourad Yelles (INALCO) u s-Sur Paul Busuttil, Franċiż ta' nisel Malti. Wieħed mill-argumenti ewlenin tiegħi kien li neħtieġu mudell ekonomiku u mudell ta' għajxien li ma jagħmilx daqshekk ħsara lill-ambjent li fih ngħixu waqt li jkattar ix-xogħol dinjituż, u parti sew mid-diskussjoni ffukat fuq din l-isfida. Il-punt tiegħi kien li fil-każ ta' Malta, m'għandniex ċans nistennew biex naraw x'se jkunu l-konsegwenzi tal-bini bl-addoċċ, it-traffiku, it-tniġġis fl-arja, il-qerda tal-kampanja, il-marda tal-bini għoli, u ż-żieda bla ħsieb fil-popolazzjoni: iż-żmien jinsab kontrina.